google/wiki40b huggingface dataset:
गौतम बुद्ध नगर जिला

भौगोलिक सांख्यकी व प्रशासनिक अधिकारी

क्षेत्रफल - 1442 वर्ग कि॰ मी॰ (557 वर्गमील)
जनसंख्या - 16,74,714 (2011 जनगणना)
साक्षरता - 89.78 प्रतिशत
जनसंख्या घनत्व - 1161 व्यक्ति प्रति वर्ग कि॰मी॰ (3010 व्यक्ति प्रति वर्गमील)
जनसंख्या वृद्धि दर - 51.52 प्रतिशत (गत एक दशक में) 
एस॰ टी॰ डी॰ (STD) कोड - 0120
पिन कोड - 201310
जिलाधिकारी  - एन.पी.सिंह आई॰ए॰एस॰ 
मुख्य विकास अधिकारी - माखन लाल गुप्त पी॰सी॰एस॰

इतिहास

इस जिले की स्थापना 9 जून 1997 को बुलन्दशहर एवं गाजियाबाद जिलों के कुछ ग्रामीण व अर्द्धशहरी क्षेत्रों को काटकर की गयी थी। आज इसमें नोएडा व ग्रेटर नोएडा जैसे व्यावसायिक उप महानगर शामिल हो चुके है। दादरी विधान सभा क्षेत्र भी इसी जिले का एक हिस्सा बन चुका है। वह दादरी जहाँ की जनता ने 1857 के प्रथम स्वातन्त्र्य समर में काफी योगदान दिया था। दादरी के राव उमराव सिंह समेत आसपास के 84 लोगों ने स्वतंत्रता संग्राम की क्रांति में महत्वपूर्ण भूमिका निभाई। बुलंदशहर से लेकर लालकुंआ तक के बीच के हिस्से में क्रांतिकारियों ने अंग्रेजी शासन की नाक में दम कर दिया था। जिस पर अंग्रेजों ने राव उमराव सिंह समेत क्षेत्र के 84 क्रांतिकारियों को बुलंदशहर के काला आम पर फांसी लगाई थी। जिससे चलते आज भी बुलंदशहर का काला आम चर्चित है। वहीं अंग्रेजी हकूमत ने क्रांतिकारियों के परिवार के संपत्ति को छीन लिया गया था। उनके मकानों को तोड़ दिया गया था। शहीदों की याद में आज भी दादरी तहसील पसिसर में स्थित आज भी शहीद स्तंभ मौजूद है। जिस पर 84 क्रांतिकारियों के नाम अंकित है। वहां दादरी के मैन तिराहे पर राव उमराव सिंह की प्रतिमा स्थित है। हर साल उनकी याद में 15 अगस्त और 26 जनवरी को विभिन्न समाजसेवी संगठनों और प्रमुख लोगों के द्वारा कार्यक्रमों का आयोजन किए जाते है। दादरी में स्वतन्त्रता सेनानी राव उमराव सिंह की मूर्ति आज भी देखी जा सकती है।
इससे भी पूर्व 11 सितम्बर 1803 को ब्रिटिश आर्मी व मराठों की सेना के बीच हुए निर्णायक युद्ध के स्मारक के रूप में नोएडा के गोल्फ कोर्स परिसर के अन्दर ब्रिटिश जनरल गेरार्ड लेक की स्मृति को दर्शाता अंग्रेज वास्तुविद एफ़॰ लिस्मन द्वारा बनाया हुआ "जीतगढ़ स्तम्भ" आज भी दूर से ही दिखायी देता है। 
ऐतिहासिक दृष्टि से यहाँ का दनकौर, बिसरख, रामपुर जागीर व नलगढ़ा गाँव कई स्मृतियाँ संजोये हुए है। दनकौर में द्रोणाचार्य तथा बिसरख में रावण के पिता विश्वेश्रवा ऋषि का प्राचीन मन्दिर आज भी स्थित है। ग्रेटर नोएडा स्थित रामपुर जागीर गाँव में स्वतन्त्रता संग्राम के दौरान सन् 1919 में मैनपुरी षड्यन्त्र करके फरार हुए सुप्रसिद्ध क्रान्तिकारी राम प्रसाद 'बिस्मिल' भूमिगत होकर कुछ समय के लिये रहे थे और यहाँ के गूजरों के जानवर चराते हुए पुस्तकों का अनुवाद किया था। नोएडा ग्रेटर नोएडा एक्सप्रेस वे के किनारे स्थित नलगढ़ा गाँव में भगत सिंह ने भूमिगत रहते हुए कई बम-परीक्षण किये थे। वहाँ आज भी एक बहुत बड़ा पत्थर सुरक्षित रखा हुआ है।

महत्व

इस जिले का महत्व इसकी सीमा में आने वाली प्रमुख औद्योगिक इकाइयों तथा दिल्ली मुम्बई इण्डस्ट्रियल कॉरीडोर के कारण तो है ही, नोएडा, ग्रेटर नोएडा जैसे अत्यधिक विकासशील औद्योगिक प्राधिकरणों के राष्ट्रीय राजधानी क्षेत्र में समायोजित कर लिये जाने से और भी अधिक विस्तृत हो गया है। ग्रेटर नोएडा से आगरा तक 165 किलोमीटर लम्बे यमुना एक्सप्रेसवे ने इसकी महत्ता में चार चाँद लगा दिये हैं।
शंकर रॉयचौधरी

प्रारंभिक जीवन

जनरल रॉयचौधरी का जन्म ६  सितंबर १९३७  को कलकत्ता,पश्चिम बंगाल , भारत के एक  बंगाली परिवार में हुआ था। रॉयचौधरी वास्तव में ताकी (भारत) के जमींदार परिवार से थे । उन्होंने कोलकाता में सेंट जेवियर के कॉलेजिएट स्कूल और बाद में एलन मेमोरियल स्कूल और मसूरी में सेंट जॉर्ज कॉलेज में अपनी स्कूली शिक्षा प्राप्त की। वह १९५३  में भारतीय सशस्त्र बलों के संयुक्त सेवा विंग में एक कैडेट बन गए।

सैन्य करियर

भारतीय सैन्य अकादमी से स्नातक होने के बाद ९  जून १९५७  को भारतीय सेना बख्तरबंद कोर के २०  लांसर में जनरल शंकर रॉयचौधरी को कमीशन किया गया था। उन्होंने १९६५  में चंब-जौरीयन क्षेत्र में और जेसौर और खुलेना में ,१९७१  में बांग्लादेश  युद्ध के दौरान भाग लिया। उन्होंने १९७४  से १९७६  तक २० लांसर्स का  और १९८० से जुलाई १९८३ तक  स्वतंत्र बख्तरबंद ब्रिगेड का नेतृत्व किया , और मई १९८८  से मई १९९०  तक एक बख्तरबंद प्रभाग का कार्यभार संभाला । उन्होंने १९९१  से १९९२  तक जम्मू-कश्मीर में १६  कोर का नेतृत्व किया  । 
वह राष्ट्रीय रक्षा अकादमी , भारतीय सैन्य अकादमी , रक्षा सेवा स्टाफ कॉलेज , आर्मी वार कॉलेज के स्नातक हैं ; नेशनल डिफेंस कॉलेज और डॉक्टरेट डी लिफ्ट भी है । उन्होंने अर्जुन टैंक सहित कॉम्बैट वाहन निर्माण प्राधिकरण के महानिदेशक रहे  ।
उन्हें भारतीय सेना और राष्ट्र के लिए विशिष्ट सेवा के लिए परम विशिष्ट सेवा पदक से सम्मानित किया गया था। उन्होंने अगस्त १९९२  में सेना प्रशिक्षण कमांड (एआरटीआरएसी) के जीओसी-इन-सी के रूप में पदभार संभाला। उन्होंने २२  नवंबर १९९४  को ,अपने पूर्ववर्ती जनरल बीसी जोशी की असामयिक मृत्यु पर ,भारतीय सेना के १८  वें चीफ ऑफ आर्मी स्टाफ का कार्यभार संभाला।  ४०  साल की सैन्य सेवा के बाद ३०  सितंबर १९९७  को वह भारतीय सेना से सेवानिवृत्त हुए।
जय इन्द्रवर्मन् ५

जय इन्द्रवर्मन पंचम चम्पा राज्य के राजा थे।
 ये जीवनचरित लेख अपनी प्रारम्भिक अवस्था में है, यानि कि एक आधार है। आप इसे बढाकर विकिपीडिया की सहायता कर सकते है।
शिशुमार तारामंडल

शिशुमार या ड्रेको तारामंडल खगोलीय गोले के उत्तरी भाग में दिखने वाला एक तारामंडल है, जिसके तारे पृथ्वी के उत्तरी गोलार्ध (हॅमिस्फ़्येअर) में रहने वाले बहुत से स्थानों पर परिध्रुवीय हैं (यानि हर रात को पूरी रात के लिए नज़र आते हैं)। यह अंतर्राष्ट्रीय खगोलीय संघ द्वारा जारी की गई ८८ तारामंडलों की सूची में शामिल है और दूसरी शताब्दी ईसवी में टॉलमी ने जिन ४८ तारामंडलों की सूची बनाई थी उनमें भी शामिल था।

नाम की उत्पत्ति और अन्य भाषाओं में

शिशुमार भारतीय उपमहाद्वीप की प्राचीन सभ्यता में एक मगरमच्छ जैसे जलवासी जानवर का नाम था और इस तारामंडल को प्राचीन खगोलशास्त्री ऐसी ही आकृति में देखा करते थे। पश्चिम में इसे एक अझ़दहे (ड्रैगन) के रूप में देखा जाता था और इसका अंग्रेज़ी नाम "ड्रेको" (Draco) भी यूनानी भाषा के "द्राकोन" (Δράκων) से लिया गया है।
शिकारी-फ़रमर

रिपब्लिक ऑफ कांगो में रहने वाली आदिम शिकारी-फ़रमर या शिकारी-संचयी  जनजाति " बेंजले बायका" के लिए नेविगेशन एक महत्वपूर्ण गुण हैं ! ये भोजन के लिए पूरी तरह से जंगलो पर निर्भर करती हैं ,ये आदिवासी जंगल मे घूम घूम कर भोजन जुटाते हैं! इन लोगो मे दिशा ज्ञान बहुत जल्द 6 वर्ष की उम्र से ही विकसित हो जाता हैं । इस समुदाय में लैंगिक समानता हैं क्योंकि स्त्री और पुरुष दोनों को ही मछली पकड़ने ओर शिकार करने के लिए लंबी यात्रा करनी पड़ती है। इस आदि समाज के बच्चों में 6 वर्ष की उम्र में ही दिशा ज्ञान की क्षमता विकसित हो जाती हैं।इस आदिम जनजाति समूह की खास विशेषता यह है कि ये लोग मधुमखियों की तरह सूर्य का इस्तेमाल दिशा ज्ञान के लिए करते हैं। । यह कृषि या मवेशी पालन पर आधारित उन समाजों से बहुत भिन्न होते है जो पाले या उगाए गए पेड़-पौधों और जानवरों से अपना आहार प्राप्त करते हैं। इन्हें ५ से लेकर ८०% तक भोजन जंगल में खोजने (संग्रहण) से प्राप्त होता है। सारे मनुष्यों के पूर्वज अति-प्राचीन काल में शिकार-संचय का ही जीवन बसर करते थे। वर्तमान से १०,००० साल पहले तक सभी मानव शिकारी-संचयी समूहों में रहते थे। कृषि के आविष्कार के बाद विश्व में अधिकतर स्थानों पर लोग कृषि समाजों में रहने लगे और शिकार-संचय का जीवन छोड़ दिया। फिर भी, कुछ दूर-दराज़ के क्षेत्रों में शिकारी-संचयी मानव समाज मिलते हैं, जैसे की भारत के अंडमान द्वीपसमूह के उत्तर सेंटिनल द्वीप पर बसने वाली सेंटिनली उपजाति। शिकारी-फ़रमर और उन अन्य समाजों में, जो जानवरों को पालतू बनाते हैं, अंतर करने का कोई विशेष मापदंड नहीं हैं क्योंकि कई समकालीन समाज अपने लोगों के निर्वाह हेतु दोनो रणनीतियों का पालन करते हैं।

अन्य भाषाओँ में

"शिकारी-संचयी" को अंग्रेज़ी में "हंटर-गैदरर" (hunter gatherer) कहते हैं।

विशेषताएँ

शिकारी-संचयी गुटों को जगह-से-जगह खाना और शिकार खोजते हुए जाना पड़ता है, इसलिए अक्सर इनके कोई स्थाई ठिकाने नहीं होते। ऐसे समाजों के समूह छोटे हुआ करते हैं (लगभग १०-३० व्यक्तियों के) क्योंकि जंगली स्रोतों से एक मानव के योग्य खाना बटोरने के लिए बड़े क्षेत्रफल की ज़रुरत होती है। अगर खाने की भरमार हो तो अक्सर बहुत से दस्ते एकजुट भी हो सकते हैं और इन अनुकूल परिस्थितियों में १०० मनुष्यों से भी बड़े गुट बन सकते हैं। कुछ गिनती के क्षेत्र हैं, जैसे की उत्तर अमेरिका का प्रशांत महासागर के साथ लगा उत्तर-पश्चिमी तट, जहाँ आहार की इतनी भरमार है कि वहाँ पर बड़े शिकारी-संचयी समाज स्थाई रूप से गाँव बनाकर रह पाते थे।
क्योंकि ज़्यादातर शिकारी-संचयी लोग स्थान-से-स्थान भटकते हैं, इसलिए वे अपनी ऊर्जा पक्के निर्माण करने में व्यर्थ नहीं लगते। उनके आश्रय टहनियों के बने हुए या चट्टानों-ग़ुफ़ाओं में मिलते हैं। किसी-किसी स्थान पर ऐसे मानव-दस्ते पत्थरों कर अपने हज़ारों साल पहले के शिकारी-संचयी जीवन का चित्रण बनाकर छोड़ गए हैं। मध्य प्रदेश राज्य में स्थित भीमबेटका पाषाण आश्रय में बने कुछ चित्रों में लोगों को शहद इकठ्ठा करते हुए दिखाया गया है।
चू-त्सि

चू त्सि (चीनी: 楚辭, अंग्रेज़ी: Chu Ci), जिसे दक्षिण के गीत और चू के गीत भी कहा जाता है, एक चीनी भाषा का कविता-संग्रह है जिसकी रचना पारंपरिक रूप से चीनी इतिहास के झगड़ते राज्यों के काल में चू युआन (屈原, Qu Yuan) और सोंग यु (宋玉, Song Yu) द्वारा (३०० से २०० ईसापूर्व में) की गई मानी जाती है, हालाँकि इसकी कुछ कवितायेँ शायद बाद के हान राजवंश काल में लिखी जाकर इसमें सम्मिलित हो गईं। इसमें १७ मुख्य विभाग हैं। इस संग्रह में उस समय के दक्षिणी चीन के चू राज्य की भिन्न संस्कृति झलकती है, जो बाक़ी चीन से अलग थी।
माया देवी मंदिर, लुंबिनी

2013 की ख़ोज

अंतरराष्ट्रीय पुरातत्वविदों के एक दल ने नवम्बर 2013 में माया देवी मंदिर के अंदर खुदाई शुरू की। इस उत्खनन का नेतृत्वकर्ता यूनाईटेड किंगडम के डरहम विविद्यालय के रोबिन कॉनिंगहम और पशुपति क्षेत्र विकास न्यास के कोष प्रसाद आचार्य ने किया। कॉनिंगहम के अनुसार "बुद्ध के जीवन से जुड़ी यह पहली पुरातात्विक वस्तु है"।
यूनिवर्सिटी कॉलेज लंदन में दक्षिण एशियाई पुरातत्व की प्राध्यापक जूलिया शॉ ने चेताया था कि यह ख़ोजा गया मंदिर बुद्ध के समय से पूर्व की जाने वृक्ष पूजा का भी प्रतिनिधित्व कर सकता है व इसमें और अनुसंधान की जरूरत है।
मंजू क़मरैदुल्ल्ही

मंजू क़मरैदुल्ल्ही (अंग्रेजी: Manju Qamar-aid-ullāhī,1908–1983) एक उर्दू नाटककार, नाट्य पटकथाकार और शायर थे। उनका जन्म 1908 में चन्नापटना,कर्नाटक में हुआ और उन्होंने हैदराबाद डेक्कन में अपने कैरियर की शुरुआत की। उन्होंने सामाजिक और ऐतिहासिक महत्व के विभिन्न नाटकों को उर्दू में लिखा. उनके नाटकों में से अधिकांश, रवींद्र भारती में मंचन किये गए, जो हैदराबाद में कला प्रदर्शन का प्रमुख केंद्र है। हैदराबाद डेक्कन के सातवें निज़ाम मीर उस्मान अली ख़ान के शासनकाल के दौरान उन्होंने विभिन्न नाटकों का मंचन उनके अतिथि के रूप में किया और सम्मानित भी हुए.
जिमखाना स्टेडियम

यह एक प्रमुख खेल का मैदान हैं |
महेरशला अली

प्रारंभिक जीवन और शिक्षा

अली का जन्म 1 9 74 में, कैलिफ़ोर्निया के ओकलैंड में, विलिसिया और फिलिप गिलमोर के पुत्र था। क्लीवलैंड, ओहियो में उठाया गया था और वह चौदह साल के बाद ओकलैंड लौटे।  उनका नाम माहेर-शालाल-हैश-बाज़ के नाम पर रखा गया है, जो बाइबिल के भविष्यवाणियों का नाम है। अपनी मां द्वारा उठाए हुए ईसाई, एक नियुक्त मंत्री, बाद में उन्होंने इस्लाम धर्म में परिवर्तित किया, गिलमोर से अली को अपना उपनाम बदल कर, और अहमदी मुस्लिम समुदाय में शामिल हो गए।  उनके पिता ब्रॉडवे में उपस्थित थे।  उन्होंने मोरागा में कैलिफोर्निया के सेंट मैरीज कॉलेज (एसएमसी) में भाग लिया, जहां उन्होंने 1996 में सामूहिक संचार में डिग्री हासिल की।
हालांकि, अल्फा ने एक बास्केटबॉल छात्रवृत्ति के साथ एसएमसी में प्रवेश किया, लेकिन वह टीम के एथलीटों को दिए गए इलाज के कारण खेल के कैरियर के विचार से वंचित हो गए। अली ने अभिनय में रूचि विकसित की, खासकर स्पाइन के मंचन में भाग लेने के बाद, जो बाद में कैलिफोर्निया शेक्सपियर थियेटर में स्नातक होने के बाद उन्हें एक शिक्षुता दे दी। एक विश्राम वर्ष के बाद, जहां अली ने गैविन रिपोर्ट के लिए काम किया, उन्होंने न्यूयॉर्क विश्वविद्यालय के स्नातक अभिनय कार्यक्रम में दाखिला लिया, 2000 में अपनी मास्टर की डिग्री कमाई।

व्यक्तिगत जीवन

अली एक अहमदी मुस्लिम है। उन्होंने संगीतकार के बाद अपनी बिल्ली का नाम रखा।  वह अमातूस-सामी करीम से शादी कर ली है,  जिसके साथ उनकी एक बेटी है
कोल्हापुरी चप्पल

कोल्हापुरी चप्पल, भारत में चमड़े से बनी एक विशेष प्रकार की चप्पलें होतीं है। ये वानस्पतिक रंगों का प्रयोग करके चर्म संस्करण (टैनिंग) करके बने चमड़े से हाथ द्वारा बनायी जाती हैं। इसकी उत्पत्ति कोल्हापुर से हुई थी।
नियमित अभिगमन

नियमित अभिगमन (regular commuting) किसी व्यक्ति या समूह द्वारा अपने आवास स्थान से अपने कार्य या पढ़ाई के स्थान के बीच में नियमित रूप से आने व जाने की क्रिया को कहते है। अक्सर लोग सुबह के समय अपने घर से गाड़ी, बस या रेल द्वारा चलकर अपने कार्यालय पहुँचते हैं और फिर शाम को कार्य समाप्त होने पर अपने घर लौट जाते हैं। किसी भी बड़े नगर के क्षेत्रीकरण में ऐसे अभिगमन की अवश्यकताओं को ध्यान में लिया जाता है।
गोंडवाना काल

गोंडवाना नाम नर्मदा नदी के दक्षिण स्थित प्राचीन गोंड राज्य से व्युत्पन्न है, जहाँ से गोंडवाना काल की शिलाओं का पहले पहल विज्ञानजगत्‌ को बोध हुआ था। इनका निक्षेपण पुराकल्प के अंतिम काल से अर्थात्‌ अंतिम कार्बन युग (Carboniferous) से आरंभ होकर मध्यकल्प के अधिकांश समय तक, अर्थात्‌ जुरैसिक (Jurassic) युग के अंत तक, चलता रहा। एक पूर्वकालीन विशाल दक्षिणी प्रायद्वीप के निम्न स्थलों अथवा विभंजित द्रोणियों में जो संभवत: मंद गति से निमजित हो रही थीं, नदी द्वारा निक्षिप्त अवसादों से इन शिलाओं का निर्माण हुआ। गोंडवाना काल में मुख्यत: मृत्तिका, शेलशिला (Shell), बलुआ पत्थर (sandstone), कंकरला मिश्रपिंडाश्म (conglomerate), सकोणाश्म (braccia) इत्यादि शिलाओं का निक्षेपण हुआ। स्वच्छ जल में निर्मित होने के कारण इन शिलाओं में स्वच्छ जलीय एवं स्थलीय जीवों तथा वनस्पतियों के जीवाश्म का बाहुल्य और महासागरीय जीवों एवं वनस्पतियों के जीवाश्म का अभाव है।
परिचय- गोंडवाना प्रदेश का विखंडन मध्यकाल के अंत में अथवा तृतीयक कल्प के आरंभ में हुआ। इस काल में एक विशाल ज्वालामुखी उद्गार भी हुआ जो संभवत: इस विखंडन की क्रिया से संबंधित या इसी का पूर्वसंकेत था। यह परिवर्तन संभवत: अंतर्गत भूखंडों के तटस्थ भागों अथव स्थलसेतुओं के निमज्जन से या इन भूभागों के एक दूसरे से दूर खिसक जाने से संपन्न हुआ। इसी के साथ साथ बंगाल की खाड़ी, अरब सागर, दक्षिण अटलांटिक सागर इत्यादि का जन्म हुआ।
तदुपरांत मध्य गोंडवाना काल के आंरभ में अथवा आंरभिक ट्राइऐसिक (Triassic) युग में जलवायु में पुन: शीतलता आ गई, जैसा इस काल की शिलाओं के अध्ययन से स्पष्ट विदित होता है। इन शिलाओं में उपस्थित फेल्सपार के कणों में विघटन होकर विच्छेदन (disintegration) हुआ है। विच्छेदन क्रिया मुख्यत: शीतल जलवायुवाले प्रदेशों में तथा विघटन क्रिया समान्य (उष्ण एवं नम) जलवायु के प्रदेशों में अधिक महत्वपूर्ण है। इस काल की शिलाएँ भारत के पंचत्‌ समुदाय, दक्षिणी अफ्रीका के व्यूफर्ट तथा दक्षिणी-पूर्वी आस्ट्रेलिया के हाक्सबरी उपसमुदायों के अंतर्गत मिलती हैं। इसके पश्चात्‌ अंतिम ट्राइएसिक युग में जलवाय उष्ण एवं शुष्क हो गई। इसकी पुष्टि इस काल के लाल वर्ण के बालुकाश्म से होती है जिसमें लौहयुक्त पदार्थों का बाहुल्य तथा वानस्पतिक पदार्थों का पूर्णतया अभाव मरुस्थलीय जलवायु का द्योतक है। भारत में महादेव समुदाय की शिलाएँ इसी काल में निक्षिप्त हुई थीं। मध्य गोंडवाना काल की मुख्य वनस्पति थिनफैल्डिया-टिलोफाईलम (Thinnfeldia Telophylum) है जिसने पूर्वकालीन ग्लासेपटेरिस वनस्पति का स्थान ले लिया था। जीवों में सरीसृपों (reptiles) का पृथ्वी पर सर्वप्रथम आगमन इसी काल में हुआ था कि उभयचरों एवं मीनों का भी बाहुल्य था। इन सब जीवों के जीवाश्म इस काल की निक्षिप्त शिलाओं में मिलते हैं।
गोंडवाना काल के अंतिम भाग में, अर्थात्‌ जुरैसिक युग में, जलवायु में पुन: सामान्यता आ गई थी। इस काल की शिलाओं में वानस्पतिक पदार्थ मिलते हैं; परंतु कोयले का निर्माण महत्वपूर्ण नहीं हुआ था। मुख्य वनस्पतियाँ साईकेड, कानीफर एवं फर्न हैं तथा मुख्य जीव स्टेशिया एवं मीन हैं। गोंडवाना काल का अंत अथवा गोंडवाना प्रदेश का विखंडन संभवत: एक भीषण ज्वालामुखी उद्गार से हुआ, जिसका उल्लेख ऊपर किया जा चुका है। इस काल में भारतवर्ष में राजमहल उपसमूह तथा दक्षिणी अफ्रीका में स्टार्मबर्ग समुदाय की शिलाओं का निक्षेपण हुआ था।
नासाउ, बहामास

भूगोल

न्यू प्रॉविडेंस आइलैंड पर स्थित, नासाउ में एक आकर्षक बंदरगाह है, पुरानी दुनिया और औपनिवेशिक वास्तुकला का मिश्रण है, और एक व्यस्त बंदरगाह है। बहामास के उष्णकटिबंधीय जलवायु और प्राकृतिक पर्यावरण ने नासाऊ को एक पर्यटक गंतव्य बना दिया है।
नासाऊ बंदरगाह से लगे क्षेत्र में विकसित हुआ। नया प्रोविडेंस अपेक्षाकृत सपाट वाली जमीन के 200 किमी² क्षेत्र में फैला हुआ है। द्वीप के केंद्र में कई उथले झील हैं जो कि आपस में जुड़े हुए हैं।
संयुक्त राज्य अमेरिका से शहर की निकटता (290 किमी पूर्व मियामी, फ्लोरिडा के पूर्व-दक्षिणपूर्व) ने इसे छुट्टियों के रिसॉर्ट के रूप में लोकप्रियता में योगदान दिया है, विशेष रूप से संयुक्त राज्य अमेरिका के 1963 में क्यूबा की यात्रा पर प्रतिबंध लगाने के बाद से। अटलांटिस रिज़ॉर्ट पास के पैराडाइज द्वीप पर नासाऊ की किसी अन्य होटल की तुलना में अधिक पर्यटक आते हैं। मेगा रिसॉर्ट 6,000 से अधिक बहामियनों को रोजगार देता है, और सरकार के बाहर सबसे बड़ा नियोक्ता है।
नासाउ में वर्ष के दौरान अपेक्षाकृत लगातार सम-तापमान के साथ एक उष्णकटिबंधीय मानसून जलवायु होता है। ग्रीष्मकालीन तापमान 32 डिग्री सेल्सियस (90 डिग्री फारेनहाइट) तक पहुंच जाता है और सर्दियों के महीनों में दिन का तापमान 23 और 27 डिग्री सेल्सियस (73 और 81 डिग्री फारेनहाइट) के बीच होता है, और शायद ही कभी 15 डिग्री सेल्सियस (59 डिग्री फारेनहाइट) से नीचे गिरा हो।

जनसांख्यिकी

2010 की जनगणना के अनुसार, नासाऊ की कुल जनसंख्या में 128,420 महिलायें और 117,909 पुरुष शामिल थे, और 3.5 के औसत परिवार के आकार के साथ 70,222 परिवारों का घर था। बहामास की अपेक्षा में नासाऊ की बड़ी आबादी, अन्य द्वीप समूह से राजधानी में आने वाले आप्रवासन का परिणाम है। नतीजतन, इससे कम विकसित द्वीपों की आबादी में कमी और नासाऊ की आबादी में तीव्र वृद्धि आई है।
जनवरी 2018 में, अमेरिकी विदेश विभाग ने यहाँ बढ़ते हिंसक अपराध के कारण, अपने देश के पर्यटकों के लिये यात्रा सलाहकारों की एक नवीनतम श्रृंखला जारी की है। अक्सर पर्यटकों को निशाना बनाया जाता है, और सशस्त्र डाकैत में भी वृद्धि हुई है।
मानव अधिवास

मानव अधिवास से तत्पर्य मानव द्वारा रचित उस रचना से है, जो उसके रहने या कार्य करने या अन्य आवाश्यकता की पूर्ति के लिए बनाई गई हैं। ये अधिवास मानव के सांस्र्क्ततिक वातावरण का अभिन्न अंग होते हैं।
बीजगणित (संस्कृत ग्रन्थ)

बीजगणित, भास्कर द्वितीय की रचना है। इसमें बीजगणित (algebra) की चर्चा है। यह सिद्धान्तशिरोमणि का द्वितीय भाग है। अन्य भाग हैं - लीलावती, ग्रहगणित तथा गोलाध्याय।
इस ग्रन्थ में भास्कराचार्य ने अनिर्धार्य द्विघात समीकरणों के हल की चक्रवाल विधि दी है। यह विधि जयदेव की विधि का भी परिष्कृत रूप है। जयदेव ने ब्रह्मगुप्त द्वारा दी गयी अनिर्धार्य द्विघात समीकरणों के हल की विधि का सामान्यीकरण किया था।
यह विश्व की पहली पुस्तक है जिसमें स्पष्ट उल्लेख है कि धनात्मक संख्याओं के दो वर्गमूल होते हैं।
अबान बिन उथमान बिन अफ़्फ़ान

जीवन

अबान बिन उथमान बिन अफ़ान उथमान इब्न अफ़ान, तीसरे इस्लामी खलीफा हजरत उस्मान बिन अफ्फान के पुत्र थे। इनकी मां उम्म'मर बिन्त जंदाब थीं। वह इतिहासकार के साथ साथ हदीथ और फिकह के विद्वान भी थे।
राष्ट्रीय राजमार्ग ७० (भारत)

मार्ग

राष्ट्रीय राजमार्ग ७० के मुछ मुख्य गंतव्य इस प्रकार हैं: मुनाबाव, रोहिरी, बोई, सुंदरा, म्याजलार, धनाना, असूतार, घोतारू, लोंगेवाला, तनोट।
कलश लोग

कलश या कलाश लोग हिन्दु कुश पर्वत शृंखला में बसने वाली एक जाती है। यह उत्तर-पश्चिमी पाकिस्तान के ख़ैबर-पख़्तूनख़्वा राज्य के चित्राल ज़िले में रहते हैं। कलश लोग अपनी कलश भाषा बोलते हैं। कलश लोग और पड़ौस में रहने वाले अफ़ग़ानिस्तान के नूरिस्तानी लोग एक ही जाती की दो शाखाएँ हैं। नूरिस्तानी लोगों को उन्नीसवी सदी के अंत में अफ़ग़ानिस्तान के अमीर अब्दुर रहमान ख़ान ने पराजित करके मुस्लिम बनाया था जबकि बहुत से कलश लोग अभी भी अपने हिन्दू धर्म से मिलते-जुलते प्राचीन धर्म के अनुयायी हैं। अनुमान लगाया जाता है के अब इनकी जनसंख्या ६,००० के लगभग है। कलश लोग अधिकतर बुमबुरेत, रुम्बुर और बिरिर नाम की तीन घाटियों में रहते हैं और कलश भाषा में इस क्षेत्र को "कलश देश" कहा जाता है।

संस्कृति

कलश लोगों की संस्कृति अपने इर्द-गिर्द के लोगों से बिलकुल भिन्न है। यह कई देवी-देवताओं में विशवास रखते हैं। क्योंकि बहुत से कलश लोगों का रंग सफ़ेद है और इनकी आँखें अक्सर नीली-भूरी होती हैं, इसलिए भारत में अंग्रेज़ी राज के ज़माने में कई पश्चातीय इतिहासकारों का कहना था के यह सिकंदर की फ़ौजों में शामिल यूनानियों के वंशज हैं, लेकिन आधुनिक युग में इसे एक मिथ्या ही माना जाता है। उनके धर्म को भी पहले प्राचीन यूनानी धर्म जैसा माना जाता था, लेकिन आधुनिक अध्ययन से पता चला है के यह प्राचीन भारतीय और हिंद-ईरानी धर्म के कहीं ज़्यादा पास है।

कलश भाषा

कलश भाषा भारतीय उपमहाद्वीप के उत्तर पश्चिमी भाग और अफ़ग़ानिस्तान में पायी जाने वाली दार्दी भाषा परिवार की एक सदस्य है।
संगमील

संगमील या मील का पत्थर ऐसे पत्थर या चिह्न को कहा जाता है जो किसी मार्ग या सीमा पर हर मील, किलोमीटर, कोस या अन्य दूरी पर लगा हो। उसपर अक्सर कोई संख्या लिखी होती है जिस से वहाँ पर स्थित किसी वाहन या व्यक्ति को ज्ञात हो सकता है के वह उस मार्ग या सीमा पर कहाँ है और अपनी मंज़िल से कितना दूर है। किसी दुर्घटना की स्थिति में पुलीस या सहायता पहुँचाने के लिए भी इन संगमीलों का होना अति आवश्यक है।

अन्य भाषाओँ में

संगमील को अंग्रेज़ी में "माइलस्टोन" (milestone) कहते हैं। संगेमील स्वयं एक संयुक्त शब्द है - संग का अर्थ फ़ारसी में "पत्थर" होता है और मील अंग्रेज़ी का शब्द है, अर्थात संगेमील का अर्थ है "मील वाला पत्थर"। इसकी तुलना संगमरमर शब्द से की जा सकती है, जिसका अर्थ है "मर्मर (मुलायम) वाला पत्थर"। ध्यान रहे के फ़ारसी का "संग" शब्द अवस्ताई भाषा के मूल "असन" शब्द से आया है। क्योंकि संस्कृत ओर फ़ारसी दोनों हिन्द-ईरानी भाषा परिवार की बहने हैं इसलिए ठीक यही सजातीय शब्द संस्कृत में भी "अश्न" रूप में मिलता है ओर ऋग्वेद में प्रयोगित है। इसका अर्थ भी "पत्थर" है।

साहित्य और लोक-संस्कृति में

किसी कार्य या ध्येय की प्राप्ति में "संगमील" शब्द ऐसी सफलताओं के लिए प्रयोग होता है जो व्यक्ति को उस ध्येय की ओर बढ़ाती हैं।
गन्धर्व वेद

गंधर्व वेद चार उपवेदों में से एक उपवेद है। अन्य तीन उपवेद हैं - आयुर्वेद, शिल्पवेद और धनुर्वेद। गन्धर्ववेद के अन्तर्गत भारतीय संगीत, शास्त्रीय संगीत, राग, सुर, गायन तथा वाद्य यन्त्र आते हैं।

परिचय

भारतीय शास्त्रीय संगीत की उत्पत्ति वेदों से मानी जाती है। सामवेद में संगीत के बारे में गहराई से चर्चा की गई है। भारतीय शास्त्रीय संगीत गहरे तक आध्यात्मिकता से प्रभावित रहा है, इसलिए इसकी शुरुआत मनुष्य जीवन के अंतिम लक्ष्य मोक्ष की प्राप्ति के साधन के रूप में हुई। संगीत की महत्ता इस बात से भी स्पष्ट है कि भारतीय आचार्यों ने इसे 'पंचम वेद' या गंधर्व वेद की संज्ञा दी है। भरत मुनि का नाट्यशास्त्र पहला ऐसा ग्रंथ था जिसमें नाटक, नृत्य और संगीत के मूल सिद्धांतों का प्रतिपादन किया गया है।
नौतम भट्ट

डॉ नौतम भट्ट (१९०९ - २००५) भारत के एक रक्षा वैज्ञानिक थे। उन्होने भारत को रक्षा-सामग्री के क्षेत्र में आत्मनिर्भर बनाने की दिशा में महत्वपूर्ण योगदान दिया। अग्‍नि, पृथ्वी, त्रिशूल, नाग, ब्रह्मोस, धनुष, तेजस, ध्रुव, पिनाका, अर्जुन, लक्ष्य, निशान्त, इन्द्र, अभय, राजेन्द्र, भीम, मैसूर, विभुति, कोरा, सूर्य आदि भारतीय शस्त्रों के विकास में उनका अद्वितीय योगदान रहा। उन्हें भारत के रक्षा अनुसंधान की नीव रखने वाला वैज्ञानिक माना जाता है।

जीवनी

डॉ नौतम भट्ट का जन्म गुजरात के जामनगर में सन् 1909 में हुआ था। भावनगर तथा अहमदाबाद में स्कूली शुरुआती शिक्षा के बाद में बैंगलोर के भारतीय विज्ञान संस्थान में डॉ सी वी रमन के सानिध्य में फिजिक्स में एम एससी पास करने वाले नौतम भट्ट ने 1939 में अमेरिका की मेसेचुएट्स इन्स्टिट्यूट ऑफ टेक्नोलोजी में इसी विषय में डॉक्टरेट की पदवी हासिल की। 
भारत की आजादी के 2 वर्ष बाद डॉ भट्ट रक्षा विभाग में जुड़े और नई दिल्ली में डिफेन्स साइन्स लेबोरेटरी की स्थापना की। सेना के लिये रेडार संशोधन विभाग की भी स्थापना की, जिसमें वर्षों बाद नई पीढ़ी के वैज्ञानिक अब्दुल कलाम के नेतृत्व में बनने वाली डिफेन्स रिसर्च लेबोरेटरी और उसके बाद डिफेन्स एवं रिसर्च डेवलेपमेन्ट ओर्गेनाईजेशन (DRDO) के नाम से मानी जाने वाली थी। इस संस्था में 1960-65 की अवधि में स्वदेशी संरक्षण तकनीक (डिफेन्स टेक्नोलोजी) का विकास करने के लिये बम के फ्यूज, हीलीयम नियोन लेसर, सोनार, सेमी कन्डक्टर, चिप, रेडार आदि से संबधित शोध की गई वे सारी शोध नौतम भट्ट द्वारा डॉ कलाम जैसे युवा वैज्ञानिकों को दिये गये मार्गदर्शन की आभारी थी। कई शोधों को रक्षा मंत्रालय द्वारा मिलिटरी (सेना) के लिये गोपनीय वर्गीकृत (classified) माना क्यों कि उनकी गोपनीयता बरकरार रखनी बहुत ही आवश्यक थी। सरंक्षण के क्षेत्र में डॉ नौतम भट्ट ने संशोधकों-वैज्ञानिकों की एक फौज ही खड़ी कर दी थी जो भविष्य में अगिन, पृथ्वी एवं नाग जैसी मिसाइल्स और राजेन्द्र तथा इन्द्र जैसे रेडार, वायर गाईडेड टोरपीडो तथा एन्टी सबमरीन सोनार का निर्माण करने वाली थी। ध्वनिशास्त्र (acocstics) में डॉ भट्ट के अपार ज्ञान का लाभ सोनार डिजाईनर को मिला ही लेकिन दिल्ली में भारत के सर्वप्रथम 70mm के दो सिनेमा थियेटर (ओडियन एवं शीला) के लिये आपने साऊंड सिस्टम तैयार की। मुंबई के बिरला मातुश्री सभागृह की 2000 वॉट के स्पीकर्स वाली साउंड सिस्टम भी डॉ भट्ट ने ही बनाई थी।
ऊष्मीय संतुलन

दो भौतिक तंत्र ऊष्मीय संतुलन (thermal equilibrium) में कहें जाते हैं जब उन दोनो के बीच ऊष्मा के लिए पारगम्य मार्ग हो (यानि जिसके द्वारा ऊष्मीय ऊर्जा सहजता से आ-जा सके) लेकिन इसके बावजूद उनके बीच ऊष्मीय ऊर्जा का कोई औसत प्रवाह न हो। कोई भौतिक तंत्र स्वयं अपने भीतर ऊष्मीय संतुलन में तब कहा जाता है जब उसके सभी भागों में तापमान समान हो और समय के साथ परिवर्तित न हो रहा हो।
लहरतख़्ता

इतिहास

लहरबाज़ी का आविष्कार हवाई में हुआ था, लेकिन वहाँ के आदिवासी कोआ जैसे स्थानीय पेड़ों की लकड़ी से लहरतख़्ते बनाते थे। हवाईयाई भाषा में इन तख़्तों को पापा हेए नालू (papa he‘e nalu) बुलाया जाया था। यह १५ फ़ुट से भी अधिक लम्बे और बहुत ही भारी होते थे। जब से लहरबाज़ी दुनिया भर में लोकप्रीय हुई है लहरतख़्तों में बहुत सुधार हुआ है। अब इनका अंदरूनी भाग पॉलीयुरीथेन या पॉलीस्टाइरीन का बना होता है जो एक प्रकार का बहुत ही हल्का प्लास्टिक है। इसके ऊपर फ़ाइबरग्लास, कपड़े और पॉलीऍस्टर की परतें होती हैं जिन्हें ईपोक्सी घने (रॅज़िन) की गोंद से जोड़ा होता है। ईपोक्सी एक दफ़ा सूख जाए तो बहुत ही सख़्त होता है और पानी के लिए बिलकुल बंद हो जाता है। ऐसे फट्टे अत्यंत हलके, सख़्त और मज़बूत होते हैं। सवारी करते हुए लहरबाज़ों को अधिक नियंत्रण देने के लिए आधुनिक लहरतख़्तों के नीचे फ़िन (पत्ते) भी लगे होते हैं।
प्रक्रिया इष्टतमकरण

किसी प्रक्रिया के कुछ चुने हुए प्राचलों (पैरामीटर्स) को इस प्रकार समायोजित करना कि उस प्रक्रिया से सर्वोत्तम (कम से कम खर्च, अधिकतम दक्षता, अधिकतम आउटपुट आदि) प्राप्त हो जाये, प्रक्रिया इष्टतमकरण ( Process optimization ) कहलाती है। उद्योग सम्बन्धी निर्णय के क्षेत्र में यह सबसे बड़ा मात्रात्मक औजार है। उदाहरण- किसी मशीन-कटिंग प्रक्रिया में औजार की चाल (स्पीड) का इष्टतमकरण।